钦定古今图书集成/明伦汇编/氏族典/第085卷 > 胡俨
## 钦定古今图书集成/明伦汇编/氏族典/第085卷 > 胡俨

按《明外史胡俨传》：“俨字若思，南昌人。学于天文、地理、
律历、医卜，无不究。举洪武二十年乡试，授金华县教
谕，能以师道自任。母忧，服除，改长垣，乞便地就养，复
改馀干。建文元年，荐授桐城知县。四年，练安荐于朝，
比召至，燕师已渡江。成祖即位，以解缙荐，授翰林院
检讨，直文渊阁，迁侍讲，进左春坊左庶子。父忧起复”，
俨在阁承顾问。应对从容，尝不欲先人。然为人少戅，
虽委曲，终不俯仰取容悦。同列因言俨学行宜为师
表，乃解机务。拜国子监祭酒。修《高皇帝实录》《永乐大
典》皆为总裁官。八年，帝北征，命以祭酒兼侍讲掌翰
林院事，辅皇太孙留守北京。十九年改北京国子监
祭酒。以身率教，动有师法。居国学者二十馀年。洪熙
改元，以疾乞休。进太子宾客，仍兼祭酒，致仕。宣宗即
位，以礼部侍郎召，辞归。正统八年卒。